ORDE do 16 de setembro de 2008 pola que se declara de interese galego e se ordena a inscrición no Rexistro de Fundacións de Interese Galego da Fundación Amicos para a Protección de Persoas con Discapacidade Psíquica.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 01/10/2008

Visto o expediente de recoñecemento de interese galego e inscrición no Rexistro de Fundacións de Interese Galego da Fundación Amicos para a Protección de Persoas con Discapacidade Psíquica.
Supostos de feito.
Primeiro.-A fundación solicitou a clasificación e a inscrición no Rexistro de Fundacións de Interese Galego, por medio do escrito presentado por María Esther Vidal Rodríguez, en calidade de presidenta do padroado da fundación.
Segundo.-A fundación constituíuse en escritura pública outorgada o 14 de decembro de 2006 en Boiro, ante o Notario José Prieto Luengo, co número de protocolo dous mil oitocentos trinta e sete, emendada por outras dúas outorgadas ante o mesmo notario nas datas 6 de novembro de 2007 co número de protocolo dous mil douscentos sesenta e nove e do 12 de maio de 2008 co número de protocolo novecentos trinta e nove.
Terceiro.-A comisión integrada por todos os secretarios xerais na súa reunión celebrada o día 2 de xuño de 2008 elevou ao conselleiro de Presidencia, Administracións Públicas e Xustiza proposta de clasificación como de interese social da Fundación Amicos para a Protección de Persoas con Discapacidade Psíquica.
Cuarto.-Á vista da proposta da Comisión de Secretarios Xerais, pola orde da Consellería de Presidencia, Administracións Públicas e Xustiza do 6 de xuño de 2008, clasificouse como de interese social a Fundación Amicos para a Protección de Persoas con Discapacidade Psíquica.
Tendo en conta o disposto no artigo 32.2º c) do Regulamento de organización e funcionamento do protectorado de fundacións de interese galego, e dado o seu obxecto adscribiuse á Vicepresidencia da Igualdade e do Benestar en virtude do Decreto 232/2005, do 11 de agosto, polo que se fixa a estrutura orgánica dos departamentos da Xunta de Galicia, modificado polos decretos 332/2005, do 18 de agosto, 454/2005, do 1 de setembro, e 212/2007, do 8 de novembro, e o Decreto 517/2005, do 6 de outubro, que establece a estrutura orgánica do antedito departamento.
Quinto.-Segundo consta no artigo 6 dos estatutos da fundación, o seu obxecto é,
-Apoiar, potenciar e promocionar as persoas con discapacidade.
-Fomentar a asistencia e recuperación das persoas con discapacidade.
-Mellorar a calidade de vida das persoas con discapacidade e das súas familias.
-Fomentar os estudos referentes á súa rehabilitación e educación.
-Organizar, patrocinar ou fomentar a creación de centros de asistencia, centros ocupacionais, centros educativos, obradoiros de apredizaxe e formación ocupacional.
-Promover a integración laboral das persoas con discapacidade.
-Promover a atención de menores e mozos discapacitados, potenciando centros de atención, estimulación, rehabilitación e educación.
-Promover a atención de persoas maiores, en especial de discapacitados, promovendo a creación de residencias e centros de coidado e rehabilitación.
-Tutela e curatela de persoas con discapacidade e maiores que queden orfas ou desamparadas.
-Apoiar as familias de persoas con discapacidade.
-Apoiar as mulleres en todas as súas modalidades e facilitar a súa integración social.
-Apoiar de maneira moi especial as mulleres con discapacidade e as mulleres rurais coa finalidade de conseguir a súa normalización e inclusión.
-Promover actividades de formación e crear apoios específicos co fin de romper as barreiras que impiden progresar ás mulleres discapacitadas.
-Fomentar actividades culturais coa finalidade de difundir a cultura galega, potenciando nestas actividades a finalidade específica terapéutica e rehabilitadora.
-Promocionar o voluntariado, tanto nacional como europeo, coa finalidade de fomentar o traballo en equipo e a solidariedade.
-Difundir a cultura europea, coa finalidade de crear lazos que nos acheguen ás distintas culturas europeas e ás distintas problemáticas e realidades das persoas con discapacidade que viven no noso continente.
Sexto.-Na escritura pública pola que se constitúe a fundación e a súa emenda, nos estatutos e na demais documentación que figura no expediente, constan, entre outros, os seguintes extremos: acreditación da personalidade do fundador, dotación inicial da fundación, estatutos nos que consta a denominación (Fundación Amicos para a Protección de Persoas con Discapacidade Psíquica), a composición do órgano de goberno e o réxime de adopción de acordos.
O padroado da fundación, segundo establece o artigo 12 dos seus estatutos, estará integrado por tres membros como mínimo e dez como máximo.
O primeiro padroado designado na escritura de constitución segundo dispón o artigo 12 dos estatutos estará integrado por,
Presidenta: María Esther Vidal Rodríguez.
Vicepresidenta: Dolores Pena Sieira.
Secretario: Juan Santiago España Vidal.
Tesorero: Luis España Muñiz.
Sétimo.-A Secretaría Xeral da Vicepresidencia da Igualdade e do Benestar, unha vez revisados os seus estatutos, solicitou informe da Asesoría Xurídica, conforme o disposto no artigo 32.3º a) do Regulamento de organización e funcionamento do protectorado das fundacións de interese galego, que aquela emitiu favorablemente con data 4 de xullo de 2008.
Oitavo.-Así mesmo, con data 7 de xullo de 2008, a secretaría xeral emite informe ao abeiro dos artigos 48.1º b) e 52.3º da Lei 12/2006, do 1 de decembro, de fundacións de interese galego.
Fundamentos de dereito.
Primeiro.-O artigo 34 da Constitución española recoñece o dereito de fundación para fins de interese xeral, de acordo coa lei. O artigo 27.26º do Estatuto de autonomía para Galicia atribúelle a esta Comunidade Autónoma competencia exclusiva sobre o réxime das fundacións de interese galego.
Segundo.-Conforme o artigo 32.3º a) do Regulamento de organización e funcionamento do protectorado das fundacións de interese galego e o decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar, é competencia deste departamento a declaración de interese galego e a inscrición no Rexistro de Fundacións da Fundación Amicos para a Protección de Persoas con Discapacidade Psíquica, dado o seu obxecto coincidente coas competencias desenvolvidas por aquela, asumindo as funcións que como protectorado lle corresponden á Xunta de Galicia.
Terceiro.-Ao abeiro do disposto no artigo 35.1º da Lei 12/2006, de fundacións de interese galego, deberase destinar á realización dos fins fundacionais polo menos o setenta por cento das rendas e dos ingresos obtidos pola fundación, por calquera título ou causa, logo de deducir os gastos realizados para a obtención de tales rendas e ingresos.
Cuarto.-A Lei 12/2006 establece no seu artigo 38 a obriga de aprobar as contas anuais da fundación dentro dos seis meses seguintes á data de cerramento do exercicio, e de presentalas ao protectorado no prazo dos vinte días hábiles desde a súa aprobación polo padroado. Por outra banda, o artigo 39 establece o deber de elaborar e remitir ao protectorado nos últimos tres meses de cada exercicio, un plan de actuación en que queden reflectidos os obxectivos, as actividades que se prevexan desenvolver durante o exercicio seguinte, unha previsión das partidas de ingresos e gastos calculados e unha memoria explicativa.
Este conxunto de obrigas débense entender asumidas pola fundación, aínda que non se recollan expresamente nos seus estatutos.
Quinto.-Á vista do exposto, pódense entender substancialmente cumpridos os requisitos legais e regulamentarios para a declaración de interese galego e a súa inscrición no Rexistro de Fundacións de Interese Galego, sección da Vicepresidencia da Igualdade e do Benestar.
Así, en virtude do artigo 34 da Constitución española de 1978, o artigo 27.26º do Estatuto de autonomía de Galicia, a Lei 50/2002, do 26 de decembro, de fundacións, a Lei 12/2006, do 1 de decembro, de fundacións de interese galego, o Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, o Decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar e a Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro, así como a demais normativa de desenvolvemento e de xeral aplicación,
DISPOÑO:
Primeiro.-Recoñecer a declaración de interese galego á Fundación Amicos para a Protección de Persoas con Discapacidade Psíquica.
Segundo.-Ordenar a súa inscrición no Rexistro de Fundacións de Interese Galego, sección da Vicepresidencia da Igualdade e do Benestar.
Terceiro.-Aprobar os seus estatutos e a composición do seu órgano de goberno.
Cuarto.-A dita fundación queda sometida ao disposto na normativa de xeral aplicación citada, en especial á obriga de dar publicidade suficiente ás súas actividades e á ausencia de ánimo de lucro na prestación dos seus servizos, quedando obrigada a dar contas anualmente ao protectorado e a xustificar a través dunha memoria anual o cumprimento das cargas fundacionais, así como a presentar o proxecto de orzamento con anterioridade ao inicio do exercicio económico para o que se formula, debendo solicitar as preceptivas autorizacións do protectorado cando sexan necesarias.
Contra esta resolución, que pon fin á vía administrativa, poderase interpoñer potestativamente o recurso de reposición ante este mesmo órgano, no prazo dun mes contado a partir do día seguinte ao da notificación desta resolución, ou recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da notificación desta resolución.
En todo caso non se poderá interpoñer recurso contencioso-administrativo ata que sexa resolto expresamente ou se produza a desestimación presunta do recurso de reposición interposto.
Santiago Compostela, 16 de setembro de 2008.
Anxo Manuel Quintana González
Vicepresidente da Igualdade e do Benestar